Source: http://www.epidotisimag.gr/2013/02/oaed-synexizetai-programma-proslipsis-anergon/
Timestamp: 2018-02-22 10:49:42+00:00
Document Index: 13062104

Matched Legal Cases: ['ΑΕΔ ', 'ΑΕΔ ', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ\n', 'ΑΕΔ ', 'ΑΕΔ ']

ΟΑΕΔ: Συνεχίζεται το πρόγραμμα πρόσληψης ανέργων | epidotisimag.gr
Browse: Home / 2013 / Φεβρουάριος / ΟΑΕΔ: Συνεχίζεται το πρόγραμμα πρόσληψης ανέργων
ΟΑΕΔ: Συνεχίζεται το πρόγραμμα πρόσληψης ανέργων
Από editor1 στις 12/02/2013 στην κατηγορία ΕΡΓΑΣΙΑ & ΚΑΤΑΡΤΙΣΗ | 3365 Views
Σε εξέλιξη βρίσκεται ένα από τα μεγαλύτερα προγράμματα του ΟΑΕΔ για την πρόσληψη ανέργων. Το πρόγραμμα έχει ξεκινήσει από το 2012, συνεχίζεται όμως και το 2013. Πρόκειται για την επιδοτούμενη δράση απασχόλησης 5.000 ανέργων πτυχιούχων ΑΕΙ / ΑΤΕΙ έως 35 ετών. Συστήνεται στις επιχειρήσεις που επιθυμούν να συμμετάσχουν στο πρόγραμμα πρόσληψης ανέργων του ΟΑΕΔ να σπεύσουν, καθώς έχουν μείνει ακόμη περίπου 1.000 για να καλυφθούν.
Διαδικασία υποβολής αίτησης στον ΟΑΕΔ
Οι αιτήσεις των επιχειρήσεων υποβάλλονται στο site του ΟΑΕΔ http://ait.oaed.gr. Στην αίτηση πρέπει να συμπληρωθούν τα στοιχεία της επιχείρησης, ο αριθμός των διαθέσιμων θέσεων, οι ειδικότητες που ζητούνται και αν χρειάζεται οι υποψήφιοι να γνωρίζουν κάποια ξένη γλώσσα.
Επισημαίνεται ότι οι άνεργοι δεν υποβάλλουν οι ίδιοι αίτηση, αλλά υποδεικνύονται -ανάλογα με την ειδικότητά τους- με συστατικό σημείωμα από την αρμόδια υπηρεσία (ΚΠΑ2) του ΟΑΕΔ, όπου είναι εγγεγραμμένοι, στις επιχειρήσεις που θα έχουν εγκριθεί για συμμετοχή στο πρόγραμμα.
Αν ο εκπρόσωπος της επιχείρησης έχει ήδη βρει έναν άνεργο που επιθυμεί να προσλάβει, μπορεί να προσέλθει στον οικείο ΟΑΕΔ με τον υποψήφιο και να προχωρήσει στην πρόσληψή του. Επομένως, ο ίδιος ο υποψήφιος που αναζητά εργασία, μπορεί να μετατρέψει την ανεργία του σε «πλεονέκτημα» κατά τις επαφές του με υποψήφιους εργοδότες. Σημειώνεται, ότι ο άνεργος πρέπει να προσκομίσει στον ΟΑΕΔ επικυρωμένο αντίγραφο του πτυχίου του, για την ένταξή του στο πρόγραμμα.
Ποσό και διάρκεια επιχορήγησης από τον ΟΑΕΔ
Η επιχορήγηση θα είναι €20 για κάθε ημέρα πλήρους απασχόλησης για ανέργους έως 24 ετών και €25 την ημέρα για ανέργους άνω των 24 ετών. Οι επιχειρήσεις που θα προσλάβουν τους ανέργους, δεσμεύονται να διατηρήσουν τις θέσεις εργασίας τους για 27 μήνες, ενώ η επιχορήγηση θα διαρκέσει 24 μήνες. Η καταβολή της επιχορήγησης από τον ΟΑΕΔ θα πραγματοποιείται κάθε τρίμηνο.
Οι άνεργοι που θα απορροφηθούν σε επιχειρήσεις στο πλαίσιο του προγράμματος του ΟΑΕΔ, πρέπει να:
είναι πτυχιούχοι σχολών της τριτοβάθμιας εκπαίδευσης (ΑΕΙ ή ΑΤΕΙ),
διαθέτουν δελτίο ανεργίας σε ισχύ
να έχουν ολοκληρώσει τη διαδικασία εξατομικευμένης παρέμβασης, για τις οποίες θα ενημερωθούν από τον αρμόδιο εργασιακό σύμβουλο του ΟΑΕΔ.
Περισσότερες πληροφορίες: επιδοτούμενο πρόγραμμα του ΟΑΕΔ για την πρόσληψη ανέργων πτυχιούχων έως 35 ετών.